**קיץ תשפ"ה - איך ניצור מח(כ)נה משותף בתקופה של קיטוב והקצנה בעם?**

פתיחת יום בהעברה של מנהלת המרחב, צוות המרחב ויחידת מרחב בטוח

**מסר מרכזי:**

בימים של קיטוב והקצנה, כשנדמה שהפערים בינינו הולכים ומעמיקים, תנועת הצופים יכולה וצריכה להיות גשר. המחנה המשותף שלנו לא מבוסס על אחידות בדעות, אלא על מחויבות לכבוד הדדי, להקשבה אמיתית, ולבניית אמון.

במשך השנים לימדנו חניכים/ות איך לעבוד יחד, איך להוביל, איך לשאול שאלות ולהישאר פתוחים/ות לתשובות שונות. אפשר לשמור על הערכים שלנו גם כשאנחנו לא מסכימים/ות, אפשר להישאר מאוחדים/ות. בואו נוביל, נקשיב, נבנה, נלמד ונזכיר לכולם/ן—המח(כ)נה המשותף הוא לא חלום, הוא אחריות. הוא מתחיל כאן, איתנו.

במהלך היחידה נרצה למפות את הקיטובים בהנהגה, מתוך תפיסה שככל שנבין מהם הקיטובים, המחלוקות, המורכבויות- כך נצליח לגשר, לפשר ולתת מענה. המטרה היא להחזיק בטוב, להגביר אותו ולהשתמש בטוב המשותף ככלי ליצירת אחדות, קירוב ושותפות. 

מצורפת מצגת מלווה לחלק זה של היום.

**מתודה 1-הסבר**

על גבי המצגת נעשה פתיחה למשמעות של קיץ 2025 במדינת ישראל בכלל, ובמרחב בפרט.

נמשיך להציג חלקים [מהתמונה המייטבית של הקיץ](https://zofimil.sharepoint.com/sites/ogdan-portal/Shared%20Documents/Forms/AllItems.aspx?id=%2Fsites%2Fogdan%2Dportal%2FShared%20Documents%2F%D7%A2%D7%A7%D7%A8%D7%95%D7%A0%D7%95%D7%AA%20%D7%95%D7%AA%D7%95%D7%9B%D7%9F%20%D7%97%D7%99%D7%A0%D7%95%D7%9B%D7%99%2F%D7%97%D7%95%D7%9E%D7%A8%D7%99%D7%9D%20%D7%9C%D7%A7%D7%99%D7%A5%2F%D7%A7%D7%99%D7%A5%20%D7%AA%D7%A9%D7%A4%D7%94%202025%2F%D7%97%D7%96%D7%95%D7%9F%20%D7%A7%D7%99%D7%A5%20%D7%A6%D7%95%D7%A4%D7%99%202025%2Epdf&parent=%2Fsites%2Fogdan%2Dportal%2FShared%20Documents%2F%D7%A2%D7%A7%D7%A8%D7%95%D7%A0%D7%95%D7%AA%20%D7%95%D7%AA%D7%95%D7%9B%D7%9F%20%D7%97%D7%99%D7%A0%D7%95%D7%9B%D7%99%2F%D7%97%D7%95%D7%9E%D7%A8%D7%99%D7%9D%20%D7%9C%D7%A7%D7%99%D7%A5%2F%D7%A7%D7%99%D7%A5%20%D7%AA%D7%A9%D7%A4%D7%94%202025) וכן את נושא הקיטוב בחברה הישראלית (בהמשך ישיר להרצאה של מיכה גודמן בכנס החינוך).

**שימו לב - כל ההסברים נמצאים בתוך המצגת.** זה החלק לעשות עיצוב ודגשים של מנהלת המרחב.

***זמן****: 20 דקות* ***| עזרים****:  מחשב + מקרן, מצגת מלווה של היום* ***| נספחים:*** *מיכה גודמן – על הקיטוב בחברה הישראלית*

**מתודה 2-פירוק**

מפת קיטוב בחברה הישראלית – לאחר שנבין מה המשמעות של קיטוב ננסה להבין מה קורה בחברה הישראלית היום. נבקש מכל אחד מהמשתתפים לכתוב אילו שסעים קיימים במדינה שמקצינים את הקיטוב:

* **פוליטי/ אידיאולוגי** (לדוגמא: עמדה פוליטית, המלחמה, העסקה, חטופים, דתי אל מול חילוני וכו')
* **פערים סוציו-אקונומיים**  (לדוגמא: פריפריה, פערים שכונתיים וכו')
* **שונות תרבותית**  (מסורות שונות, מוצא אתני וכו')

לאחר 5 דק של עבודה עצמית, נשמע שיתופים במליאה ונקרין שקף של שסעים ומפת הקיטוב במדינה (שקף 10).

(בשקף 11 יש מפת קיטוב מתוך [מחקר של INSS מיוני האחרון](https://www.inss.org.il/he/strategic_assessment/social-resilience/)- אפשר גם לדלג על זה, הוא שם לטובת העמקה למי שתרצה)

נשאל:

* איך השסעים והקיטוב באים לידי ביטוי ביומיום החינוכי שלנו? ("איך זה ניראה בעיניים?")
* האם זה משהו שאתם/ן פוגשים/ות בפעילות ההנהגתית או בשבטים?
* מה פוגשים/ות יותר? מה כמעט לא פוגשים/ות?

***זמן****: 10 דקות* ***| עזרים:*** *כרטיסיות, עטים |* ***נספחים****: אין*

**מתודה 3 – פירוק ושיתוף**

נבקש מההנהגות לשבת במעגל לפי הנהגות. עכשיו, כל הנהגה תכתוב את מפת הקיטוב שיכולה להיות בתוך המחנה, באותם פרמטרים:

* פוליטי/ אידיאולוגי
* פערים סוציו-אקונומיים
* שונות תרבותית

**לשיקול המרחב-** החל מחלק זה אפשר לעבור לצמדי הנהגות כדי שיהיה שיח אינטימי יותר. אפשר כמובן להישאר במליאה ולשמוע פחות שיתופים, אבל מצד שני לקבל את האחידות של המרחב ואת היכולת של מנהלת המרחב וצוות המרחב לתת אמירת סיכום אחידה לכולם/ן.

נחזור למליאה ותשמע חלק מהתשובות:

1. אילו קווים מקבילים אתם/ן מוציאים/ות בין שתי המפות?
2. על פי המפות, האם ההנהגה משקפת את פני החברה הישראלית?
3. אילו שסעים ומתחים קיימים בחברה ולא חדרו לתנועת הצופים?

לשיקול מנהלת המרחב (ובהתאם לזמן) כמה שיתוף לעשות בחלק זה. החשיבות כאן היא פחות להיכנס למה קורה בכל הנהגה ויותר לנסות להבין את מה שקורה אצלנו הוא בבואה של החברה הישראלית.

***זמן****: 15 דקות  |* ***עזרים:*** *נספח על A3 לכל הנהגה |* ***נספחים****: שקף 1 במצגת נספחים*

**מתודה 4 - הסבר + דיון בשאלה**

אחת הדרכים לנסות להתמודד עם מצב של קיטוב, היא להסתכל בדרך משקפיים של טוב משותף.

על גבי המצגת – הגדרה של טוב משותף.

נקיים דיון:

* למה זה בכלל חשוב? למה שלא כל שבט / קהילה תחייה לפי הנוחות שלה?
* למה כתנועה אנחנו שמים את זה פה עכשיו במרכז השיח? דווקא עכשיו לפי פעילות הקיץ?
* איך ניתן לקיים את הטוב המשותף בהנהגות? בחברה הישראלית?
* מה המשמעות של ליצור משותף?
* מה מקשה עלינו ליצור את הטוב המשותף?
* איזה ויתורים צריך לעשות בשביל טוב משותף?

הערה למנחה: המטרה היא להבין שזה לא משהו שהוא פשוט. כי על פניו למה לא להיות בטוב משותף? הרי ההסבר של מהו טוב משותף הוא משהו שכולנו רוצים לחברה וגם בהנהגה שלנו. אבל על פניו – זה לא משהו שקורה כי זה יכול להיות גם על חשבון תפיסה אחרת, יכול לבוא בניגוד למסורות, לדברים שהיינו רגילים לעשות בצורה מסוימת.

***זמן:*** *15 דקות  |* ***עזרים****:  אין |* ***נספחים****:* [*הגדרה טוב משותף*](https://zofimil-my.sharepoint.com/my?id=%2Fpersonal%2Fpris%5Fzofim%5Forg%5Fil%2FDocuments%2F%D7%AA%D7%A0%D7%95%D7%A2%D7%AA%20%D7%94%D7%A6%D7%95%D7%A4%D7%99%D7%9D%2F%D7%99%D7%97%D7%99%D7%93%D7%AA%20%D7%9E%D7%A8%D7%97%D7%91%20%D7%91%D7%98%D7%95%D7%97%2F%D7%9E%D7%95%D7%A2%D7%93%D7%99%D7%9D%2F%D7%A7%D7%99%D7%A5%2F%D7%A7%D7%99%D7%A5%20%D7%AA%D7%A9%D7%A4%D7%94%202025%2F%D7%94%D7%98%D7%95%D7%91%20%D7%94%D7%9E%D7%A9%D7%95%D7%AA%D7%A3%20%D7%94%D7%92%D7%93%D7%A8%D7%94%2Epdf&parent=%2Fpersonal%2Fpris%5Fzofim%5Forg%5Fil%2FDocuments%2F%D7%AA%D7%A0%D7%95%D7%A2%D7%AA%20%D7%94%D7%A6%D7%95%D7%A4%D7%99%D7%9D%2F%D7%99%D7%97%D7%99%D7%93%D7%AA%20%D7%9E%D7%A8%D7%97%D7%91%20%D7%91%D7%98%D7%95%D7%97%2F%D7%9E%D7%95%D7%A2%D7%93%D7%99%D7%9D%2F%D7%A7%D7%99%D7%A5%2F%D7%A7%D7%99%D7%A5%20%D7%AA%D7%A9%D7%A4%D7%94%202025&ga=1)

**מתודה 5 - עשייה**

כל אחת/ד מהמשתתפים/ות ייצר תמונות עתיד - איך ניראה מבחינתי מחנה של טוב משותף?

כל משתתפ/ת ת/יקל גלויה עליה יהיה מענה על שאלות: מחנה של טוב משותף הוא... בדמיון שלי אני רואה...

בסיום הכתיבה ניתן לשים את כל הגלויות באותה מעטפה – מרכז/ת ההנהגה תעשה בזה שימוש בישיבת צוו ההנהגה כהכנה לקיץ.

***זמן:*** *10 דקות  |* ***עזרים:****שקף על A5 + מעטפה לכל הנהגה |* ***נספחים:*** *שקף 2 במצגת הנספחים*

**לרפא את הקיטוב: האם מהמלחמה תיפתח הטובה?/ מיכה גודמן** [(מקור ראשון: ט״ו בשבט ה׳תשפ״ד,25/01/2024)](https://www.makorrishon.co.il/news/726359/)

יש סוגים שונים של שנאה. בחברות גזעניות שונאים אנשים בגלל צבע העור שלהם, בחברות הומופוביות שונאים אנשים בגלל הנטייה המינית שלהם, ובחברות מקוטבות יש זינוק בסוג ספציפי מאוד של שנאה: בחברות כאלו, אנשים שונאים אנשים בגלל הדעות הפוליטיות שלהם.

**בעולם מתוקן, חוסר הסכמה איננו מוליך בהכרח להתגברות השנאה. אבל אנחנו לא חיים בעולם מתוקן. המהפכה הדיגיטלית יצרה מציאות שבה קיטוב אידיאולוגי הופך במהירות הבזק לקיטוב אמוציונלי. במציאות החדשה, במקום שבו גוברת אי־הסכמה, שם גוברת הסלידה והשנאה.**

מדובר בתופעה עולמית. בעבר, אנשי ימין בארצות הברית ובאירופה התנגדו מבחינה רעיונית לאידיאולוגיה של השמאל, אבל לא שללו מבחינה אישית אנשים שהם שמאלנים. בעבר אנשי שמאל היו מסוגלים לסלוד מהאידיאולוגיה של הימין, אבל לחבב באופן אישי אנשים ימנים. הימים הללו חלפו. בחברה מקוטבת, קשה לייצר שלילה של אידיאולוגיה מתחרה ללא שלילה גורפת של האנשים שמאמינים בה. כל צד מייחס לצד השני כוונות רעות ותכונות גרועות, ומדמיין שהאנשים שמאכלסים את המחנה הנגדי הם בעלי אישיות רקובה ומושחתת.

בסקר שנערך בארצות הברית בשנות השישים נשאלו אמריקנים האם יפריע להם אם הבן או הבת שלהם יתחתנו עם מישהו שיש לו דעות פוליטיות הפוכות משלהם: רפובליקנים נשאלו האם יפריע להם שהילדים שלהם יתחתנו עם מישהו שתומך במפלגה הדמוקרטית, ולהפך. בשנות השישים, רק ל־4 אחוזים מן הנשאלים זה הפריע. בשנים האחרונות הסקר הזה נעשה שוב, והתשובות השתנו באופן קיצוני. כיום, ליותר מחמישים אחוז מהאמריקנים יפריע שילדיהם יתחתנו עם מישהו מהצד השני של המתרס הפוליטי.

המשמעות של הממצאים הללו דרמטית: אם חמישים אחוז מתנגדים לנישואים בין בני זוג שמשתייכים למחנות פוליטיים שונים, זה אומר שחצי מאזרחי ארצות הברית מזהים נישואים כאלה כסוג של "נישואי תערובת". בעבר המונח הזה נשמר לנישואים בין בני דתות שונות, היום הוא תקף גם לנישואים בין מי שמזדהים עם מחנות פוליטיים שונים. לאחר המהפכה הדיגיטלית, יותר ויותר בני אדם מביטים באנשי המחנה הפוליטי הנגדי ורואים בהם זן אחר של בני אדם.

.............

כשנגיף מתפשט באוכלוסייה, אנשים רבים נהיים חולים. אבל יש הבדלים בין החולים, בהתאם למידת הרגישות שלהם למחלה. יש מי שסובלים מסימפטומים קלים, ויש אנשים, פחות בני מזל, שמפתחים סימפטומים מדאיגים. הם חווים מחלה קשה עם סיכון מוגבר להסתבכות רפואית.

מגפת הקיטוב היא אומנם מגפה עולמית שמתפשטת בעולם ופוגעת בחברות רבות, אבל יש הבדלים ביניהן, בהתאם למידת הרגישות והפגיעות. מדינת ישראל, כך נראה, היא חברה פגיעה במיוחד. כשהחברה הישראלית נדבקה בווירוס, היא חטפה גרסה קשה וקטלנית שסדקה אותה והחלישה אותה.

**בשנים האחרונות, ובייחוד בתשעת חודשי המריבה על החקיקה המשפטית, כל שרשרת הייצור של הקיטוב עבדה בישראל שעות נוספות. אי ההסכמה ברמה האידיאולוגית הפכה לשנאה ברמה האמוציונלית, שחסמה את היכולת לשיתופי פעולה בין המחנות. החולשה הישראלית נקלטה היטב ברדארים של אויביה, והגבירה את התיאבון שלהם. נזקי הקיטוב זרעו בחברה הישראלית הרס עצמי בל יתואר.**

**האלכימיה שמתרחשת בתודעתם של בני אדם בחברה מקוטבת היא פשוטה ואכזרית: מה שהם מרגישים כלפי אידיאולוגיה כלשהי, הופך למה שהם מרגישים באופן אישי כלפי האנשים שמחזיקים באותה אידיאולוגיה. אדם שחושש מהאידיאולוגיה של "השמאל", מתחיל לחשוב מחשבות מאוד רעות על האנשים שמחזיקים בעמדות של שמאל. אדם שחרד מהאידיאולוגיה של "הימין", מתחיל לפתח רגשות סלידה כלפי אנשים שמחזיקים בעמדות של ימין.**